Skorovas

**Skorovas**, eller **Skorovatn**, er ei bygd i Namsskogan kommune i Trøndelag. Stedet er et gammelt gruvesamfunn, der gruva ble nedlagt i mai 1984.

Skorovatn kapell ligger i bygda, kapellet er fra 1965.

## Skorovas Gruber

Statsgeolog K.M. Hauan besøkte Skorovatn i 1873 og fant at det var «skutt» opp en skjerpegrop, men det vites ikke hvem som har gjort dette. I 1890-årene drev Andreas Larsen og en gruvearbeider ved navn Frykman en undersøkelsesdrift i flere somre uten å finne malm.

Sverre B. Steen fra Namsos fant kobber i 1910, og i 1911 gikk han i kompaniskap med Kristian Trones og Elias Grøndal. I 1913 solgte de feltet til Det Norske Aktieselskapet for Elektrokemiske Industrier, som i 1915 stiftet A/S Skorovas Gruber. 

Drivverdig funn av svovelkis ble først funnet i 1915, men da brøt første verdenskrig ut. Vei frem til Skorovatn var ferdig i 1938. Forekomsten på 10 millioner tonn malm ble satt i drift i 1952, og gruva ble nedlagt i 1984. En taubane på 45 km fraktet fram til 1976 malmen til utskiping på Kongsmoen.

## Forretningsliv
Gruvedrifta og Elkem var i mange år bygdas største bedrift og arbeidsgiver. Det har likevel vært andre, mindre foretak i drift. 

Namsskogan samvirkelag opprettet en egen avdeling i Skorovas i 1947. Det var ønsker lokalt om egen butikk, og Skorovas Samvirkelag ble etablert som eget selvstendig samvirkelag i 1952. Skjenkestova ble etablert i 2005 av Inge Staldvik.

## Organisasjonsliv
I perioden gruva var i drift, var det en rekke lag og foreninger i bygda. Siden nedleggelsen i 1984 har folketallet og antallet foreninger gått ned. 

Skorovas Idrettslag ble stiftet i 1949. De var en av arrangørene av Norgesmesterskapet på ski 1967, hvor flere av øvelsene foregikk i Skorovas. 

Skorovas Røde Kors ble stiftet 3. mars 1951. Lokallaget ble startet etter at ansatte fra Skorovas Gruber hadde vært på førstehjelpskurs i regi av Norges Røde Kors Hjelpekorps. Lokallaget fikk blant annet på plass egen ambulanse, på det tidspunktet den eneste ambulansen mellom Namsos og Mosjøen.

Andre foreninger i bygda var Skorovas Jakt og fiskelag (startet 1952), husmorlaget, bridgeklubben, skolekorpset, Skorovas Blandakor, Skorovas Skyttarlag (startet 1951), Skorovas Arbeiderkvinnelag og Skorovas Sanitetsforening.

Etter nedleggelsen av gruva, gikk eierskapet av husene i bygda over på private hender.

## Framstillinger i kunst og kultur
Bygda har vært gjenstand for flere sendinger på NRK. Dokumentaren *En dag med gruvearbeider Ottar Lund ved Skorovas Gruber* ble sendt i 1974 og viser både gruvedrift og dagligliv i Skorovas. I 1984 sendte NRK dokumentaren *Farvel, Skorovas!*. Dokumentaren tok for seg gruva og samfunnet i etterkant av avgjørelsen om nedleggelse av gruva. Bygda ble også besøkt av *[[Norge Rundt]]* i 2010.  

Skorovas har blitt omtalt i flere visesanger. Heimevernslagets LP *[[Trekkspellkrigen]]* (1979) inneholdt låta «Skorovas». Bygda figurer også i låta «Narregull» på albumet *Sofa* (2022) av gruppa Tom fauk.

Johanna Lillemor Johansen skapte i 1973 Norsk Fjellbygdbunad, inspirert av naturen rundt Skorovas. Bunaden har broderier som viser motiver fra fjellfloraen i området.

Bygdeboka *Alle tiders Skorovas* av Ola Hjulstad ble utgitt i 2002.

## Se også
* Grongfeltet

## Referanser


## Eksterne lenker
*  Skorovas hos VisitNamsskogan